บิกโฟร์ (ไวต์สตาร์ไลน์)

"**บิกโฟร์**" () เป็นกลุ่มเรือเดินสมุทรสี่ลำในต้นศตวรรษที่ 20 ที่มีระวางขับน้ำ 20,000 ตัน สร้างโดยอู่ต่อเรือฮาร์แลนด์แอนด์โวล์ฟให้กับสายการเดินเรือไวต์สตาร์ โดยมีวัตถุประสงค์เพื่อเป็นเรือขนาดใหญ่ที่สุดและหรูหราที่สุดในเวลานั้น กลุ่มเรือนี้ประกอบด้วยเคลติก, เซดริก, บอลติกและเอเดรียติก

## จุดกำเนิด
ในปี 1899 ไวต์สตาร์ไลน์ขึ้นระวางอาร์เอ็มเอส โอเชียนิก ซึ่งมีความยาวเกินกว่าเอสเอส เกรตอีสเทิร์นแต่ระวางบรรทุกไม่ถึง หลังทอมัส อิสเมย์เสียชีวิต คำสั่งต่อเรือโอลิมปิก น้องสาวของโอเชียนิกก็ถูกยกเลิกไป แต่ทรัพยากรกลับถูกโยกย้ายไปใช้กับโครงการใหม่ของบริษัท นั่นคือการสร้างกองเรือที่ยิ่งใหญ่ที่สุดเท่าที่เคยแล่นในทะเล "บิกโฟร์"

## ประวัติศาสตร์
ในปี 1901 ไวต์สตาร์ไลน์สั่งต่อเรือชุดหนึ่งจำนวนสี่ลำที่ตั้งใจให้มีขนาดใหญ่กว่าเกรตอีสเทิร์น โดยเรียกเรือชุดนี้ว่า "บิกโฟร์" เรือทั้งสี่ลำถูกออกแบบให้มีระวางบรรทุกเกิน 20,000 ตันและแทนที่จะสร้างมาเพื่อความเร็วและแข่งขันเพื่อชิงบลูริบบันด์ พวกมันกลับถูกออกแบบมาให้หรูหรากว่าคู่แข่ง

เรือลำแรกในบรรดาเรือสี่ลำนี้มีชื่อว่าเคลติก และถูกสั่งต่อโดยทอมัส อิสเมย์ก่อนที่เขาจะเสียชีวิต เคลติกถูกปล่อยลงน้ำในวันที่ 4 เมษายน 1901 และออกเดินทางเที่ยวแรกในวันที่ 26 กรกฎาคม เธอสั้นกว่าโอเชียนิกแต่ก็ยังคงยาวกว่าเกรตอีสเทิร์น เมื่อเคลติกสร้างเสร็จ เธอเป็นเรือขนาดใหญ่ที่สุดเท่าที่เคยสร้างมาด้วยระวางบรรทุกรวม (GRT) 20,904 ตัน ทำให้เธอกลายเป็นเรือลำแรกที่ทะลุ 20,000 ตันกรอส

โครงการนี้ตามมาด้วยเซดริก ซึ่งปล่อยลงน้ำในวันที่ 21 สิงหาคม 1902 และออกเดินทางเที่ยวแรกในวันที่ 11 กุมภาพันธ์ 1903 ณ เวลาที่เธอถูกปล่อยลงน้ำ เธอเป็นวัตถุเคลื่อนที่ขนาดใหญ่ที่สุดเท่าที่เคยสร้างมาด้วยระวางบรรทุกรวม 21,073 ตัน
โครงการนี้ตามมาด้วยบอลติก ซึ่งปล่อยลงน้ำในวันที่ 21 พฤศจิกายน 1903 และออกเดินทางเที่ยวแรกในวันที่ 29 มิถุนายน 1904 เธอเป็นเรือขนาดใหญ่ที่สุดในโลกด้วยระวางบรรทุกรวม 23,876 ตันกระทั่งถึงปี 1905 เมื่อไคเซอรินเอากุสเตอวิกทอรีอาของฮาปัคที่มีระวางบรรทุกรวม 24,581 ตันแซงหน้าเธอในด้านระวางบรรทุก

ความนิยมของ "บิกโฟร์" ของไวต์สตาร์ไลน์ท้ายที่สุดก็ถูกแซงหน้าไปโดยลูซิเทเนียและมอริเทเนียของคูนาร์ดไลน์ ซึ่งทั้งสองมีขนาดใหญ่กว่าเอเดรียติก เอเดรียติกมีระวางบรรทุกรวม 24,541 ตัน ซึ่งเป็นลำที่ใหญ่ที่สุดและเร็วที่สุดในบรรดา "บิกโฟร์" แต่ก็ถูกลูซิเทเนียแซงหน้าในด้านขนาดไปก่อนที่เอเดรียติกจะถูกปล่อยลงน้ำ สุดท้ายคือเอสเอส แลปแลนด์ของเรดสตาร์ไลน์ ที่มีขนาดประหยัดกว่าที่ 17,000 ตัน เป็นเหมือนพี่น้องเสมือนกับ "บิกโฟร์" ในด้านการจัดวางและมิติ โดยแลปแลนด์ก็ถูกสร้างโดยฮาร์แลนด์แอนด์โวล์ฟเช่นกัน

## คุณสมบัติ

"บิกโฟร์" มีระวางบรรทุกรวมอยู่ระหว่าง 20,904 ถึง 24,541 ตัน และมีระวางบรรทุกสุทธิอยู่ระหว่าง 13,449 ถึง 15,638 ตัน โดยบอลติกและเอเดรียตกมีขนาดใหญ่กว่าเคลติกและเซดริกอย่างเห็นได้ชัด อย่างไรก็ตาม เอเดรียติก ซึ่งเป็นเรือขนาดใหญ่ที่สุดในสี่ลำนี้ เป็นลำเดียวที่ไม่ได้ครองตำแหน่งเรือโดยสารที่ใหญ่ที่สุดในโลก ทั้งสี่ลำขับเคลื่อนด้วยใบจักรสองเพลาที่ขับเคลื่อนโดยเครื่องจักรไอน้ำแบบสี่เท่าขยายและมีความเร็วเฉลี่ย  แม้ความเร็วสูงสุดของแต่ละลำจะแตกต่างกันไป

รูปร่างภายนอกของทั้งสี่ลำมีความคล้ายคลึงกัน คือตัวเรือสีดำ ท้องเรือสีแดง และโครงสร้างส่วนบนสีขาว โดยมี "เกาะ" สะพานเดินเรือแยกออกมาจากโครงสร้างส่วนบนหลัก เรือเหล่านี้มีเสากระโดงสี่ต้น (สองต้นหน้าและสองต้นหลัง) ซึ่งรองรับสายเคเบิลของโทรเลขไร้สาย ปล่องไฟทั้งสองเป็นสีเหลืองอ่อนและมีปลอกสีดำอยู่ด้านบน

เรือเหล่านี้มีความหรูหราในระดับที่ไม่เคยมีมาก่อน โดยมีห้องอาหารที่โดดเด่นด้วยหลังคากระจกซึ่งเป็นจุดเด่น ห้องนั่งเล่นที่มีห้องอ่านและเขียนหนังสือพร้อมหนังสือและวารสารมากมาย และยังประดับตกแต่งด้วย หน้าต่างบานใหญ่ อีกทั้งยังมีทางเดินเล่นที่มีหลังคา ห้องสูบบุหรี่ที่ตกแต่งด้วยกระจกสี และในกรณีของเอเรดียติกมีสระว่ายน้ำในร่มและห้องอาบน้ำแบบตุรกีสมัยวิกตอเรีย

## อาชีพของเรือ

### เคลติก
เคลติกเป็นลำแรกใน "บิกโฟร์" เริ่มให้บริการในปี 1901 เธอเป็นเรือลำแรกที่มีระวางบรรทุกมากกว่าเกรตอีสเทิร์น ตลอดอาชีพของเธอมีอุบัติเหตุหลายครั้ง เมื่อถูกดัดแปลงเป็นเรือลาดตระเวนช่วยรบในช่วงสงครามโลกครั้งที่หนึ่ง เธอชนกับทุ่นระเบิดในปี 1917 ทำให้มีผู้เสียชีวิต 17 คน ในปี 1918 เธอถูกตอร์ปิโดของเรือดำน้ำเยอรมัน แต่ก็ถูกกู้มาอีกครั้ง ในปี 1925 เธอชนกับเรืออีกลำ แต่ทั้งสองลำไม่ได้รับความเสียหายร้ายแรง เธอเข้าไปเกี่ยวข้องกับการชนกันอีกครั้งในปี 1927 ในที่สุดในปี 1928 เธอชนกับโขดหินนอกชายฝั่งโคฟและถูกพิจารณาว่าไม่สามารถกู้คืนได้ ต้องใช้เวลาถึงห้าปีกว่าเรือจะถูกรื้อถอนจนหมด

### เซดริก
เซดริกเริ่มให้บริการในปี 1903 อาชีพเชิงพาณิชย์ของเธอแบ่งออกเป็นการข้ามมหาสมุทรแอตแลนติกและการล่องเรือสำราย เมื่อไททานิกอับปาง เซดริกเทียบท่าอยู่ในนิวยอร์ก หลังการอับปางของไททานิก มีรายงานว่าเจ. บรูซ อิสเมย์ กรรมการผู้จัดการของไวต์สตาร์ ได้พยายามจัดการทางวิทยุกับสำนักงานไวต์สตาร์ในนิวยอร์ก เพื่อขอให้ชะลอการออกเดินทางของเซดริกจนกว่าคาร์เพเทียจะมาถึงท่าเรือ เพื่อที่เขาและลูกเรือผู้รอดชีวิตจากไททานิกจะสามารถเดินทางกลับอังกฤษได้โดยไม่ต้องเหยียบแผ่นดินสหรัฐ อย่างไรก็ตาม เซดริกออกเดินทางตามกำหนด ในช่วงสงครามโลกครั้งที่หนึ่ง เซดริกถูกดัดแปลงเป็นเรือลาดตระเวนช่วยรบ วันที่ 29 มกราคม 1918 เธอชนกับเรือ มอนทรีออลของคะเนเดียนแปซิฟิกบริเวณอ่าวมอร์คัมบ์ มอนทรีออลถูกลากจูงแต่จมลงในวันรุ่งขึ้น ห่างจากเรือประภาคารเมอร์ซีย์บาร์  วันที่ 30 กันยายน 1923 เซดริกชนกับอาร์เอ็มเอส ไซเทียของคูนาร์ดไลน์ในท่าเรือควีนส์ทาวน์ระหว่างมีหมอกหนาจัด ทั้งสองลำไม่ได้รับความเสียหายร้ายแรง เธอถูกปลดระวางในปี 1931 และถูกแยกชิ้นส่วนในปีถัดมา

### บอลติก

ขึ้นระวางในปี 1904 บอลติกเข้าไปมีส่วนร่วมในการช่วยเหลือผู้ประสบภัยในทะเลหลายครั้ง ในปี 1909 เธอได้รับสัญญาณขอความช่วยเหลือจากอาร์เอ็มเอส รีพับลิก (1903) ซึ่งชนกับเอสเอส ฟลอริดาของลอยด์อิตาเลียโน ต่อมาในวันที่ 15 เมษายน 1912 บอลติกได้รับสัญญาณขอความช่วยเหลือจากไททานิก แต่ไม่สามารถให้ความช่วยเหลือ เธอยังเข้าไปมีส่วนร่วมในการช่วยเหลืออีกครั้งในวันที่ 6 ธันวาคม 1929 โดยให้ความช่วยเหลือเรือใบนอร์เทิร์นไลต์ที่กำลังจม สุดท้ายในวันที่ 17 กุมภาพันธ์ 1933 เธอเดินทางไปยังโอซากะเพื่อทำการแยกชิ้นส่วน บอลติกมักถูกประกบด้วยเรือพี่เลี้ยง เอสเอส แม็กเนติก ของไวต์สตาร์ ซึ่งให้บริการเธอตลอดช่วงอาชีพส่วนใหญ่ของเรือ ทั้งสองลำปรากฏอยู่ด้วยกันบนโปสการ์ดหลายใบของไวต์สตาร์ไลน์

### เอเดรียติก
เอเดรียติกเข้าประจำการในปี 1907 เธอเป็นเรือขนาดใหญ่ที่สุด เร็วที่สุด และหรูหราที่สุดในบิกโฟร์ โดยเป็นเรือเดินสมุทรลำแรกที่มีสระว่ายน้ำในร่มและห้องอาบน้ำแบบตุรกีสมัยวิกตอเรีย เอเดรียติกประสบความสำเร็จในเชิงพาณิชย์ รวมถึงการให้บริการในช่วงสงครามโลกครั้งที่หนึ่งเมื่อเรือได้เดินทางหลายครั้งในฐานะเรือลำเลียงพล เอเดรียติกถูกเปลี่ยนไปให้บริการการล่องเรือสำราญตั้งแต่ปี 1933 และถูกปลดระวางในปีถัดมา จากนั้นจึงถูกขายโดยไวต์สตาร์ไลน์เพื่อนำไปแยกชิ้นส่วนที่ญี่ปุ่นในปี 1935

## เชิงอรรถ

## บรรณานุกรม

* 

+
หมวดหมู่:ชั้นเรือเดินสมุทร
หมวดหมู่: เรือที่สร้างในเบลฟาสต์
หมวดหมู่: เรือที่สร้างโดยฮาร์แลนด์แอนด์โวล์ฟ